b"\n_START_ARTICLE_\nPaul Walker\n_START_SECTION_\nZgodnje \xc5\xbeivljenje\n_START_PARAGRAPH_\nPaul Walker se je rodil 12. septembra 1973 v Glendaleju v Kaliforniji mami modnemu modelu Cheryl (rojeni Crabtree) in o\xc4\x8detu Paulu Williamu Walkerju III, ki se je ukvarjal z boksom in bil dvakratni prvak amaterskega tekmovanja Golden Gloves. Tudi dedek po o\xc4\x8detovi strani je imel boksarsko kariero kot irski Billy Walker. Paul je imel ve\xc4\x8dinoma angle\xc5\xa1ke korenine, nekaj pa tudi nem\xc5\xa1kih, \xc5\xa1vicarskih in irskih. Eden izmed njegovih dedkov je dirkal v tovarnah za Ford v \xc5\xa1estdesetih letih. Paul je bil najstarej\xc5\xa1i izmed petih otrok in je odra\xc5\xa1\xc4\x8dal v skupnosti Sunland v Los Angelesu. Srednjo \xc5\xa1olo je obiskoval v San Fernando Valleyu, leta 1991 pa je maturiral na \xc5\xa1oli Sun Valley's Village Christian School. Vzgojen je bil kot \xc4\x8dlan Cerkve Jezusa Kristusa svetih iz poslednjih dni oziroma mormonske cerkve. Po srednji \xc5\xa1oli je obiskoval ve\xc4\x8d \xc5\xa1ol v Ju\xc5\xbeni Kaliforniji in \xc5\xa1tudiral morsko biologijo.\n_START_SECTION_\nKariera\n_START_PARAGRAPH_\nWalkerjeva kariera se je za\xc4\x8dela, ko je bil \xc5\xa1e mal\xc4\x8dek, saj se je prvi\xc4\x8d pojavil v televizijski reklami za Pampers. Leta 1985 je za\xc4\x8del sodelovati pri televizijskih projektih, kot so bili Highway to Heaven, Who's the Boss?, The Young and the Restless in Touched by an Angel. Tega leta je posnel tudi reklamo za restavracijo Showbiz Pizza. Njegova filmska kariera se je za\xc4\x8dela leta 1986 z vlogo v grozljivki in komediji Monster in the Closet. Leta 1987 je nastopil v nizko cenovnem akcijskem filmu The Retaliator (aka Programmed to Kill) ob Robertu Gintyju. Skupaj s sestro Ashlie je leta 1988 tekmoval v televizijski oddaji I'm Telling!, kjer sta zasedla drugo mesto. Leta 1993 je odigral Brandona Collinsa v CBS-ovi seriji The Young and the Restless. S soigralko Heather Tom, ki je igrala Victorio Newman, sta bila nominirana za najbolj\xc5\xa1a igralca za nagrado Youth in Film Award. Leta 1998 je Walker postal prepoznaven z vlogo v komediji Meet the Deedles. To mu je prineslo nove stranske vloge v filmih Pleasantville (1998), Varsity Blues (1999), She's All That (1999) in The Skulls (2000)._NEWLINE_Leta 2001 je pri\xc5\xa1lo do preboja v njegovi karieri z glavno vlogo v uspe\xc5\xa1nem akcijskem filmu The Fast and the Furious, prvem filmu v fran\xc5\xa1izi, kjer je igral ob Vinu Dieselu. Film mu je prinesel status pomembne filmske zvezde in je pripeljal do drugega filma 2 Fast 2 Furious leta 2003. Kariero je nadaljeval z glavnimi vlogami v filmih Joy Ride (2001), Timeline (2003) in Into the Blue (2005). Leta 2006 je nastopil v stranski vlogi v filmu Clinta Eastwooda Flags of Our Fathers._NEWLINE_Zatem je igral v kriminalnem trilerju Running Scared in filmu studia Walt Disney Pictures Eight Below, ki sta bila oba izdana leta 2006. Slednji je prejel dobre kritike in osvojil prvo mesto po zaslu\xc5\xbeku v tednu, saj je prvi vikend predvajanja prinesel 20 milijonov ameri\xc5\xa1kih dolarjev. Med snemanjem filma Running Scared je re\xc5\xbeiser Wayne Kramer o njem dejal, da je Walker \xc2\xbbtip na nekem nivoju\xc2\xab, ko ga primerja z likom v filmu, Joeyjem Gazelleom. Kramer je nadaljeval, da je rad delal z Walkerjem, saj je popolnoma podpiral njegovo vizijo o filmu in se v celoti predal vlogi._NEWLINE_Sledila je vloga v neodvisnem filmu The Lazarus Project, ki je bil 21. oktobra 2008 izdan na DVD-ju. Nato se je vrnil v fran\xc5\xa1izo Hitri in drzni, kjer je igral v filmu Fast & Furious, ki je iz\xc5\xa1el 3. aprila 2009. Zatem se je pojavil v kriminalni drami Takers, ki jo je za\xc4\x8del snemati septembra 2008, izdana pa je bila avgusta 2010._NEWLINE_Blagovna znamka Davidoff Cool Water for Men je januarja 2011 objavila, da bo Walker julija tega leta postal nov obraz znamke. Tega leta je posnel peti del fran\xc5\xa1ize, Fast Five, ki mu je \xc4\x8dez dve leti sledil \xc5\xa1e \xc5\xa1esti del, Fast & Furious 6. Za ta film je z Vinom Dieselom leta 2014 osvojil nagrado MTV Movie za najbolj\xc5\xa1i dvojec v filmu. Bil je del igralske zasedbe za film Waynea Kramerja Pawn Shop Chronicles (2013), ki je bil zadnji njegov film, predvajan pred njegovo smrtjo._NEWLINE_Kmalu po njegovi smrti je iz\xc5\xa1el film z njegovo udele\xc5\xbebo Hours, ki pripoveduje zgodbo o orkanu Katrina. Izdan je bil 13. decembra 2013. Prav tako je za \xc4\x8dasa \xc5\xbeivljenja zaklju\xc4\x8dil akcijski film Brick Mansions, remake francoskega filma District 13, ki je bil izdan aprila 2014. V \xc4\x8dasu smrti je snemal film Furious 7, ki je bil predviden za izdajo julija 2014. Zaklju\xc4\x8dila sta ga njegova brata Caleb in Cody, film pa je iz\xc5\xa1el aprila 2015. Bil je tudi predviden za vlogo Agenta 47 v filmski adaptaciji video igre Hitman: Agent 47, vendar je umrl pred za\xc4\x8detkom snemanja."